আপনি নাকি জ্যাকলিন ফার্নান্ডেজকে ডেট করছেন?
(লাজুক হাসি...) জ্যাকি এর উত্তরে কী বলবে জানি না। তবে দর্শক বোধহয় ছবির ট্রেলারে আমাদের রসায়ন দেখে এটা মনে করছেন। রসায়নটা রয়েছে, কারণ আমাদের মধ্যে একটা গভীর বন্ধুত্ব রয়েছে। জ্যাকি খুবই মিশুকে। অভিনেতাদের মধ্যে এরকম খুব একটা দেখা যায় না। ওর সঙ্গে আলাদা করে কোনও আইস-ব্রেকার লাগে না। ও সব সময়ই গল্প করে, সব সময়ই খুব খুশি। এতটাই যে মাঝে মাঝে আমার হিংসে হয়। কোনওদিন আমি ওকে খারাপ মুডে দেখিনি। এটা ওর একটা মস্ত বড় গুণ। তাছাড়া ও মানুষ হিসেবেও খুব ভাল। দারুণ মাল্টিটাস্কিং করতে পারে। আমরা তো ‘আ জেন্টলম্যান’ ছবিটার জন্যে অনেকটা সময় ধরে শ্যুট করেছিলাম। তখন দেখেছি। প্রথমে মায়ামি, তারপর মুম্বই, ফের তাইল্যান্ডে শ্যুট করেছি। এতটা দীর্ঘ সময় কাটালে তো ঘনিষ্ঠতা বাড়েই। তবে রসায়নটা যে পরদায় ধরা পড়েছে, সেটাই ভাল।
ছবিতে জ্যাকলিনের সঙ্গে প্রচুর ঘনিষ্ঠ দৃশ্য রয়েছে। আপনি তো এমনিতে লাজুক। অস্বস্তি হয়নি?
সময়ের সঙ্গে সঙ্গে নিজেকে কিছুটা বদলে ফেলেছি। তাই মনে হয় না এখন ক্যামেরার সামনে কোনও কিছু করতে আটকায়। তবে সব রকম দৃশ্যে যে আমি এখনও পুরোপুরি স্বচ্ছন্দ তা বলতে পারব না। চেষ্টা করি স্ক্রিপ্টের প্রয়োজনে যতটা সম্ভব, ততটা করা। এই ছবিতেও তাই করেছি। ছবিটা দেখলে বুঝতে পারবেন এটা কতটা মজাদার ছবি। অ্যাকশন কমেডি বলতে পারেন, যেখানে দু’টো চরিত্রের মধ্যে খুব অন্য রকম একটা প্যাশন রয়েছে। তাই সবক’টা ঘনিষ্ঠ দৃশ্য খুবই স্বাভাবিক ভাবে ছবিতে এসেছে।
ট্রেলার দেখে তো তেমনই লাগছে!
এই ছবিটা বাছা আমার জন্যে খুব সহজ ছিল। একটা ছবি দেখতে গেলে আমার যে জিনিসগুলো দেখতে ভাল লাগে, সেগুলো সবই রয়েছে এই গল্পে। তাছাড়া দর্শক আমায় যে ধরনের চরিত্রগুলোয় দেখতে ভালবাসেন, সেগুলোও রয়েছে। যেমন ‘এক ভিলেন’ আর ‘ব্রাদার্স’এ দর্শকের আমার অ্যাকশন ভাল লেগেছিল। ‘কপূর অ্যান্ড সন্‌স’এ আমায় রোমান্টিক হিরো হিসেবে পছন্দ করেছিলেন। আবার ‘হাসি তো ফাসি’তে কমেডিও ভালই ছিল। এই ছবিতে সবকিছু একসঙ্গে পেয়ে যাবেন দর্শক। সকলের যে ট্রেলারটা পছন্দ হয়েছে 
এতে আমি খুব খুশি। আশা করছি, দর্শককে দু’ঘণ্টার ভরপুর বিনোদন উপহার দিতে পারব। রোম্যান্স, থ্রিল দুই-ই রয়েছে গল্পে।
ভবিষ্যতে ফের খাঁটি কমেডি ছবিতে অভিনয় করার ইচ্ছে রয়েছে?
নিশ্চয়ই! তবে সঠিক স্ক্রিপ্ট পাওয়াটাই আসল। আমার এমন কমেডি ভাল লাগে যেখানে সংলাপ বা অন্যান্য এলিমেন্টের সাহায্যে সাট্‌ল হিউমার তৈরি হয়। যেমন ‘হাসি তো ফাসি’ ছিল। ওই ধরনের কমেডি আমার খুবই পছন্দের। কারণ সাধারণ একটা গল্পের মধ্যেই কত মজাদার দিক রয়েছে। ওরকম কিছু পেলে ফের করার ইচ্ছে আছে।
‘আ জেন্টলম্যান’ কি ‘ট্রু লাইজ’এর রিমেক?
একদমই ভুল কথা। এটা সম্পূর্ণ মৌলিক গল্প।
ছবিতে আপনার ডাব্‌ল রোল। তবে আর পাঁচটা ডাব্‌ল রোলের চেয়ে এটা বোধহয় একটু আলাদা?
পুরোটা তো এখন বলা যাবে না। তবে এটুকু বলতে পারি, দু’টো একদম ভিন্ন চরিত্রকে একসঙ্গে আনা হয়েছে ছবিতে। ডাব্‌ল রোলে অভিনয় করার সুযোগটা কিন্তু হাতছাড়া করা যায় না। কারণ একটা ছবিতে দু’টো রকম চরিত্রে অভিনয় করাটা মুখের কথা নয়। ইফ ইউ গেট আ চান্স টু প্রুভ ইয়োরসেল্ফ, হোয়াই নট টেক ইট!
‘ইত্তেফাক’ নামে একটা মার্ডার মিস্ট্রিতে কাজ করছেন। সাধারণত ওই জঁরের ছবি বলিউডে তেমন চলে না। একটু ঝুঁকি হয়ে গেল না কি?
ছবি চলে না কারণ বলিউড অনেকদিন ওই দিকটা ঝালিয়ে দেখেনি। ছবিটা পুরোপুরি ‘হু ডান ইট’। বেশ ইন্টারেস্টিং গল্প। আর সেটা না হলে কি আর এত বড় বড় প্রযোজক ছবিটার পিছনে টাকা ঢালত বলুন! কর্ণ জোহর, শাহরুখ খান, ‘বি আর ফিল্মস’, সক্কলে। তাছাড়া ছবিটার প্রতিটা চরিত্র ধূসর। গল্পটাও অন্য রকম। আমার মনে হয় না খুব একটা ঝুঁকি নিয়েছি (হাসি...)।
নীরজ পাণ্ডের সঙ্গে ‘আইয়ারি’তে কাজ করলেন। পরিচালক দেখেই কি রাজি হয়ে গিয়েছিলেন?
নীরজ তো শুধু ভাল পরিচালক নন, দারুণ গল্পলিখিয়েও বটে। এই গল্পটাও ওঁরই লেখা। চিত্রনাট্য পড়ে বুঝতে পেরেছিলাম ওঁর ভাবনা কতটা স্পষ্ট। পরিচালক হিসেবে কী চান, তা ভাল করে বুঝিয়ে দিতে পারেন। এই গল্পটাও একটা এসপিওনাজ থ্রিলার। যেমনটা ওঁর আগের ছবিগুলো ছিল। সেখানে একটা মেন্টর-প্রটেজির স্পেস রয়েছে। আমি আবার এই জায়গাটা আগে কখনও পাইনি। তাই সুযোগটা পেয়ে লুফে নিয়েছিলাম। কাশ্মীরে শ্যুটিং হয়ে গিয়েছে। আপাতত লন্ডনে শ্যুট করছি। আশা করি আগামী বছরের শুরুর দিকেই ছবিটা মুক্তি পাবে।